3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์

บริษัทฯ ประกอบธุรกิจประเภทต่างๆ ดังต่อไปนี้

1.  การประกันอัคคีภัย เป็นการให้ความคุ้มครองทรัพย์สินที่เอาประกันภัย เช่น สิ่งปลูกสร้าง
    เครื่องจักร สต๊อกสินค้า ซึ่งอาจได้รับความเสียหายจากอัคคีภัย และภัยเพิ่มต่าง ๆ เช่น
    ภัยจากลมพายุ ภัยระเบิด ภัยน้ำท่วม ภัยเนื่องจากน้ำ ภัยแผ่นดินไหว เป็นต้น

2.  การประกันภัยรถยนต์
    เป็นการให้ความคุ้มครองต่อความสูญเสียหรือเสียหายและความรับผิดอันเกิดจากการใช้รถยนต์
    ซึ่งแบ่งเป็นการประกันภัยภาคบังคับ ได้แก่
    กรมธรรม์คุ้มครองผู้ประสบภัยจากรถตามพระราชบัญญัติคุ้มครองผู้ประสบภัยจากรถ พ.ศ. 2535
    และการประกันภัยภาคสมัครใจ ซึ่งคุ้มครองตัวรถยนต์ของผู้เอาประกันภัย
    รวมถึงทรัพย์สินและความบาดเจ็บหรือเสียชีวิตของบุคคลภายนอก

3.  การประกันภัยทางทะเลและขนส่ง
    เป็นการให้ความคุ้มครองต่อความสูญเสียหรือเสียหายต่อตัวเรือ
    สินค้าที่บรรทุกอยู่บนเรือขณะที่ทำการขนส่ง การขนส่งทางอากาศและทางบก ฯลฯ

4.  การประกันภัยเบ็ดเตล็ด เป็นการประกันภัยอื่น ๆ นอกเหนือจากการประกันอัคคีภัย
    การประกันภัยรถยนต์ การประกันภัยทางทะเลและขนส่ง เช่น การประกันภัยโจรกรรม
    การประกันภัยความรับผิดต่อบุคคลภายนอก การประกันภัยการก่อสร้าง
    การประกันภัยผู้เล่นกอล์ฟ เป็นต้น

5.  การประกันภัยต่อ คือ การรับประกันภัยต่อจากบริษัทประกันภัยอื่น
    การเอาประกันภัยต่อไปยังบริษัทประกันภัยอื่น

6.  การลงทุน เป็นการนำเอาเงินเบี้ยประกันภัยที่บริษัทฯ ได้รับมาไปลงทุนเพื่อให้เกิดผลงอกเงย
    ในขอบเขต เงื่อนไข กติกาของกรมการประกันภัย เช่น
    การลงทุนในตราสารหนี้และตราสารทุน เป็นต้น

3.2 การตลาดและภาวะการแข่งขัน

ในเรื่องของนโยบายของบริษัทฯ และลักษณะการตลาดของบริการที่สำคัญ เช่น กลยุทธ์การตลาด
ลักษณะลูกค้า และช่องทางการจำหน่าย มีลักษณะดังต่อไปนี้

1.  กลยุทธ์การตลาด

บริษัทฯ พยายามขยายยอดขายการประกันภัยที่มีความเสี่ยงต่ำ เช่น การรับประกันภัยรถเก๋ง
โดยใช้เครือข่ายสาขาที่มีอยู่ในต่างจังหวัด ผลักดันให้บรรลุวัตถุประสงค์ดังกล่าว
ให้ความสำคัญกับคุณภาพมากกว่าปริมาณ
และจัดทำกรมธรรม์ใหม่ที่ตอบสนองตรงตามความต้องการของลูกค้ามากขึ้น

บริษัทฯ ยังพยายามที่จะยกระดับการให้บริการแก่ลูกค้า
ในเรื่องของการจัดทำกรมธรรม์และการให้บริการสินไหมฯ เพื่อให้ผู้เอาประกันภัยได้รับความสะดวก
รวดเร็ว เป็นการยกระดับความสามารถในการแข่งขันของบริษัทฯ

3.2.2 ลักษณะของลูกค้ารวมถึงกลุ่มลูกค้าเป้าหมาย

บมจ. นำสินประกันภัย ให้ความสำคัญแก่ลูกค้าเป็นหลัก
เพื่อสร้างความพึงพอใจที่จะให้ไปสู่การซื้อและต่ออายุกรมธรรม์ โดยให้บริการแก่ลูกค้าเป้าหมาย
ดังนี้

(1) กลุ่มลูกค้าผู้เอาประกันภัยทั่วไป

ในส่วนนี้จะรวมลูกค้าเก่า และลูกค้ารายใหม่ที่ต้องการจะได้รับบริการที่รวดเร็ว
และได้รับการชดใช้ค่าสินไหมทดแทนในอัตราที่เป็นธรรม

(2) กลุ่มลูกค้าประเภทนิติบุคคล

กลุ่มลูกค้าประเภทนิติบุคคล ได้แก่ องค์กร บริษัท ห้างหุ้นส่วนต่างๆ ซึ่งนอกจากจะเป็นลูกค้า

ผู้เอาประกันภัยรถยนต์แล้ว ยังเป็นลูกค้ากลุ่มเป้าหมายใหญ่ในการทำประกันอัคคีภัย
ประกันภัยเบ็ดเตล็ด และการประกันภัยทางทะเล ที่ผ่านมาบริษัทฯ
ได้มีโอกาสให้บริการการประกันวินาศภัยทุกประเภทแก่ลูกค้ากลุ่มนี้ ซึ่งมีความต้องการบริการที่ดี
รวดเร็ว และได้รับการติดตามดูแลรับผิดชอบเป็นอย่างดี รวมทั้งชื่อเสียง ความเป็นที่น่าเชื่อถือ
ตลอดจนฐานะเงินกองทุนที่แข็งแรง ก็เป็นปัจจัยหลักที่ลูกค้ากลุ่มนี้พิจารณา

3.2.3 ช่องทางการจำหน่าย

การจำหน่ายและช่องทางการจำหน่าย อาจแบ่งแยกออกได้ดังนี้

(1) การขายผ่านตัวแทนหรือนายหน้า

บริษัทฯ ดำเนินการขายผ่านตัวแทนหรือนายหน้า
โดยคัดเลือกจากบุคคลที่มีคุณสมบัติเหมาะสมและมีความรับผิดชอบสูง
นอกจากนี้ยังมีโครงการที่จะสร้างตัวแทนใหม่ขึ้นมา โดยทำการฝึกอบรมให้มีความรู้ความสามารถ
และให้ความสนับสนุนตัวแทนหรือนายหน้าในการอำนวยความสะดวกในการขายกรมธรรม์และการให้คำแนะนำในด้านการบริการหลังการขาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 97.69 ของเบี้ยประกันภัยรวมทั้งหมด

(2) การขายตรง

บริษัทฯ ได้จัดตั้งทีมงานเจาะตลาดเฉพาะกลุ่มลูกค้าเป้าหมาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 0.91 ของเบี้ยประกันรวมทั้งหมด

(3) การประกันภัยต่อ

บริษัทฯ ได้ดำเนินการรับประกันภัยต่อจากบริษัทประกันภัยรายอื่น เพื่อเสริมรายได้จากการ ประกันภัย โดยมีจำนวนประมาณร้อยละ 1.40 ของเบี้ยประกันภัยรวมทั้งหมด

3.2.4 สภาพการแข่งขัน คู่แข่ง แนวโน้มอุตสาหกรรม และการแข่งขันในอนาคต

ณ วันที่ 30 กันยายน 2547 บริษัทที่ประกอบธุรกิจประกันภัยในประเทศไทยมีจำนวนทั้งสิ้น 76 บริษัท
แบ่งเป็นกลุ่มบริษัทประกันวินาศภัยไทยจำนวน 66 บริษัท สาขาบริษัทต่างประเทศ 5 บริษัท
และกลุ่มบริษัทประกันภัยสุขภาพอีก 5 บริษัท

บริษัทฯ ได้รับเบี้ยประกันภัยรับตรงในปี 2547 จำนวน 1,417.76 ล้านบาท
คาดว่ามีส่วนแบ่งการตลาดเท่ากับร้อยละ 1.76
ของเบี้ยประกันภัยรับตรงของทั้งตลาดประกันภัยซึ่งมีจำนวนทั้งสิ้นประมาณ 80,500 ล้านบาท
หากพิจารณาเฉพาะการรับประกันภัยรถยนต์ บริษัทฯ ได้รับเบี้ยประกันภัยรับตรงจำนวน 1,162.70
ล้านบาท คิดเป็นร้อยละ 2.41 ของตลาดประกันภัยรถยนต์ทั้งประเทศ ซึ่งมีจำนวนประมาณ 48,240
ล้านบาท

คาดว่าเบี้ยประกันภัยรับตรงรวมกันของบริษัทประกันภัยทุกบริษัทในปี 2547 มีจำนวนมากกว่าปี 2546
ร้อยละ 13.50 โดยแยกเป็นเบี้ยประกันภัยรับตรงของการประกันอัคคีภัย ภัยทางทะเลและขนส่ง
รถยนต์ และเบ็ดเตล็ดขยายตัวร้อยละ –16.00, 15.50, 16.30 และ 18.40 ตามลำดับ
เป็นไปตามภาวะเศรษฐกิจไทยที่ขยายตัวในปี 2547 ประมาณร้อยละ 6.10

ทั้งนี้คาดว่าสภาวะเศรษฐกิจจะขยายตัวในปี 2548 ในอัตราประมาณร้อยละ 5.5 – 6.0
ซึ่งต่ำกว่าปี 2547 ที่ขยายตัวประมาณร้อยละ 6.1 เนื่องจากเศรษฐกิจโลกมีแนวโน้มชะลอตัวลง
ราคาน้ำมันยังอยู่ในระดับที่สูง และการตรึงราคาขายปลีกน้ำมันดีเซลน่าจะถูกยกเลิก
ซึ่งทำให้อัตราเงินเฟ้อมีแนวโน้มเพิ่มขึ้นจากร้อยละ 2.7 ในปี 2547 เป็นร้อยละ 3 ด้วย

เมื่อพิจารณาจากประมาณการอัตราความเจริญเติบโตทางเศรษฐกิจของไทยในปี 2548
แล้วคาดว่าเบี้ยประกันภัยรับโดยตรงของบริษัทประกันภัยทุกบริษัทจะขยายตัวประมาณร้อยละ 10
ซึ่งเป็นอัตราที่ชลอตัวลงเมื่อเทียบกับปีที่ผ่านมา
อย่างไรก็ตามเชื่อว่าเหตุการณ์คลื่นยักษ์สึนามิที่เกิดขึ้นน่าจะเป็นปัจจัยที่สนับสนุนให้ประชาชนเล็งเห็นถึงความสำคัญของการประกันภัย
และช่วยให้อัตราการเติบโตของเบี้ยประกันภัยโดยส่วนรวมชลอตัวลงไม่มากนัก

3.3 การจัดหาผลิตภัณฑ์หรือบริการ

บริษัทฯ มีนโยบายเกี่ยวกับแหล่งที่มาของเงินทุน และสภาพคล่อง
เพื่อสนับสนุนการประกอบธุรกิจประกันภัย ดังนี้

3.3.1 แหล่งที่มาของเงินทุน

บริษัทฯ เห็นว่าเงินกองทุนในระดับที่เหมาะสมจะทำให้บริษัทฯ มีความแข็งแกร่งทางการเงิน
มีความสามารถในการให้บริการในเรื่องค่าสินไหมทดแทน
และจะยืนหยัดอยู่ได้ในเวลาที่ภาวะเศรษฐกิจมีความผันผวน
สำหรับการกู้ยืมเงินจากแหล่งเงินทุนภายนอกบริษัทฯ ทำในระดับที่ต่ำ (ทั้งนี้
มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

  3.3.2 เงินลงทุนและลูกหนี้

บริษัทฯ นำเอาเงินที่มีอยู่ไปลงทุนในตราสารทางการเงิน ทั้งนี้รวมถึงการให้กู้เงิน
เพื่อให้ได้รับผลตอบแทนในระดับที่เหมาะสมกับความเสี่ยงที่เกิดจากการลงทุน

ตราสารทางการเงินที่บริษัทฯ ลงทุนส่วนใหญ่จะเป็นพันธบัตรรัฐบาล เงินฝากในธนาคารพาณิชย์
ตั๋วเงินที่สถาบันการเงินอาวัล ทั้งนี้รวมถึงหลักทรัพย์อื่น ๆ ซึ่งส่วนใหญ่เป็นกองทุนประเภทต่าง ๆ
โดยเลือกที่จะลงทุนในหลักทรัพย์ที่มีพื้นฐานดีเป็นสำคัญ

ในส่วนของการให้กู้ยืมนั้น ปัจจุบันบริษัทฯ
มีนโยบายที่จะให้สินเชื่อแก่ผู้ขอกู้ในกรณีที่มีความเหมาะสมอย่างชัดเจนเท่านั้น(มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

3.3.3 ความสามารถในการดำรงกองทุนและสภาพคล่อง

  มีคำอธิบายอยู่ในหัวข้อคำอธิบายและวิเคราะห์ฐานะการเงินและผลการดำเนินงาน